Nervi gornje vilice
**Gornjovilični** ili **maksilarni živac** (lat. *nervus maxillaris*) je jedna od završnih grana trogranog kranijalnog nerva (pored oftalmičnog i donjoviličnog živca). Spada u grupu senzitivnih nerava, ali mu se preko bočnih grana priključuju i pojedina vegetativna vlakna. Živac učestvuje u inervaciji kože središnjeg dela lica, sluzokože donjeg i zadnjeg dela nosne duplje, gornje usne i tvrdog i mekog nepca, kao i zuba i desni gornje vilice i srednjeg dela tvrde moždanice. Pridodat mu je krilastonepčani (pterigopalatinski) ganglion, preko koga gornjovilični živac kontroliše rad suzne, nepčanih i nosnih žlezda.

Živac polazi od prednje-donje ivice trigeminalnog gangliona i ulazi u spoljašnji zid kavernoznog sinusa. Nakon toga on prolazi kroz okrugli otvor (lat. *foramen rotundum*) i iz srednje lobanjske prelazi u krilastonepčanu jamu. Tu se prostire koso unapred i upolje i napušta ovu jamu kroz krilastoviličnu pukotinu i ulazi u infratemporalnu jamu. Konačno maksilarni živac prolazi kroz donju orbitalnu pukotinu i ulazi u očnu duplju kao infraorbitalni živac, koji se smatra njegovom završnom granom.

Tokom prolaska kroz srednju lobanjsku jamu gornjovilični živac daje mali bočni ogranak pod imenom moždanična grana (lat. *ramus meningues*), koja oživčava središnji deo tvrde moždanice. U krilastoviličnoj jami od živca se odvajaju njegove bočne grane: jabučni živac i krilastonepčani živci, koji se dalje i sami granaju. U infratemporalnoj jami se odvajaju zadnje-gornje zubne grane, a pošto nerv uđe u očnu duplju on menja naziv i daje zapravo svoju završnu granu - infraorbitalni živac.

Jabučni živac
-------------

Jabučni živac se odvaja u krilastonepčanoj jami. Jednim delom on prati maksilarni nerv i zajedno sa njim prolazi kroz krilastoviličnu pukotinu i ulazi u infratemporalnu jamu, a zatim prolazi kroz donju orbitalnu pukotinu i ulazi u očnu duplju. Dalje se jabučni živac prostire preko donjeg dela spoljašnjeg zida orbite i ulazi u jabučni kanal. Nakon toga on se deli u svoje dve završne grane: zigomatikofacijalnu (lat. *ramus zygomaticofacialis*) i zigomatikotemporalnu granu (lat. *ramus zygomaticotemporalis*).

Krilastonepčani živci
---------------------

Krilastonepčani živci se takođe odvajaju u krilastonepčanoj jami. Najčešće ih ima 2-3 i prostiru se od stabla gornjoviličnog živca unutra i naniže ka odgovarajućem ganglionu. Oni donose ganglionu senzitivna nervna vlakna, ali od njega primaju 1-2 odvodne grančice. Krilastonepčani živci imaju veliki broj grana, među kojima se posebno izdvajaju grane za nosnu duplju i grane za tvrdo i meko nepce.

Zadnje-gornje zubne grane
-------------------------

Zadnje-gornje zubne grane, kojim ima najčešće dve, se odvajaju u infratemporalnoj jami. Od grane gornjoviličnog nerva one se prostiru koso unapred i naniže i prolaze kroz alveolarne otvore (lat. *foramina alveolaria*) na ispupčenju maksile, ulazeći u koštane alveolarne kanale (lat. *canales alveolares*). Ovi kanali su smešteni u prednjem i zadnjem zidu viličnog sinusa i tu se ovi živci spajaju sa ostalim zubnim granama gradeći na taj način gornji zubni splet.

Infraorbitalni živac
--------------------

Infraorbitalni živac je završna grana gornjoviličnog nerva. Prostire se od donje orbitalne pukotine koso unutra i unapred preko poda očne duplje i ulazi u infraorbitalni žleb, a nakon toga ponire u istoimeni kanal i izlazi na prednjoj strani tela gornje vilice gde se deli u svoje završne grane.

Izvori
------

1. ↑
2. 1 2 3 4 5  Dr Slavoljub V. Jovanović, dr Nadežda A. Jeličić: "Anatomija čoveka – glava i vrat" ("Savremena administracija" Beograd 2000.) ISBN 86-387-0604-9
3. ↑  , pristup 28. februar 2008.
4. ↑

| Moždani živci |
| --- |
| **0** krajnji živac | **I** mirisni živci | **II** vidni živac | **III** živac pokretač oka | **IV** trohlearni živac | **V** trograni živac (*oftalmični, gornjovilični, donjovilični živac*) | **VI** živac odvodilac | **VII** živac lica | **VIII** tremno-pužni živac | **IX** jezično-ždrelni živac | **X** živac lutalac | **XI** pomoćni živac | **XII** podjezični živac |